TV 2 Vejrets prognoser efterlader ingen tvivl. Onsdag bliver et solrigt bekendtskab, og finder man sig en plads i solen, kan man nok få varme kinder. Man skal bare huske jakken også, for det bliver endnu en kølig forårsdag. Det hele sættes igang med en iskold morgen, der følger en iskold nat. Temperaturen kan nå helt ned på tre minusgrader, og når solen bryder frem vil temperaturen mange steder kun lige have sneget sig op over frysepunktet. Natten bliver krystalklar, og morgenen ligeså, så solen har magten over vores dejlige landsdel helt fra morgenstunden. Derfor vil den da også lykkes med at varme jorden op til mellem syv og ni grader, og med en ganske svag vind bliver der altså mulighed for at slikke sol på altanen. Torsdag bliver omtrent en gentagelse af onsdag. Solen har magten, men temperaturerne bliver ikke tocifrede. Det gør de til gengæld fredag hvor et regnvejr kommer på besøg. Se hele vejrudsigten for onsdag og de kommende dage ovenfor.
Efter en klar og kold nat venter en solrig og kølig dag.